钦定古今图书集成/历象汇编/庶征典/第177卷 > 《资州献白龟赋》独孤申叔
## 钦定古今图书集成/历象汇编/庶征典/第177卷 > 《资州献白龟赋》独孤申叔

皇帝在位十五载，西人献异龟于王庭，匪青黑以饰
体，特洁白而成形。融彩可嘉，且不溷于五色；呈祥有
异，讵止齐乎四灵。盖以我皇行化无外，“止戈偃武，人
绥道泰，升至德于元穹，降殊祥于神蔡。且夫龟者禀
先知之异，白者表司杀之方，岂天意兴威于有截，俾
臣下受命而无将；西土是生，实西方而主义。被甲以”
至犹，带甲以来王。不然，何以暧纯容，皎素甲，皓霜华
而浃洽。炯玉质，辉金精，凝雪彩之清贞；泳灵沼而冰
静。息泰阶之砥平。足使孟津之鳞，耻捷乎素鬣；越裳
之雉，羞奋于翘英。矧乎禀殊姿，体异貌。陋三足之为
美，匪六眸以是效。其用也或协圣人之心；其动也克
符知者之乐。然后知戏朝之虎不足征，衔钩之狼不
足云。彼驹来思，徒称皎皎；尔兽至止，虚擅谆谆。未若
兹瑞，德无与邻。应天之命，昭王之仁，非椟中之毁弃，
不莲上以因循将顺。乃元穹以呈其贶，曷思乎绿水
而返其身。则彼宁王，有遗元绪，又安得而比伦？向非
我皇，从道不咈，必将混于介族，讵得分为理物。宜乎
冠异纪，首灵篇，且无“使其湮郁。”